Når vejret endelig er tåleligt, strømmer aarhusianerne til byens opholdsområder og steder med udeservering.

Det danske vejr er dog, som det nu er, og derfor skal det være muligt at gøre populære gader fleksible, så de kan ændres efter forholdene.

Konceptet er nyt i Danmark og bliver i Teknik og Miljøs mobilitetsplan benævnt 'Flexgader'. En flexgade skal øge bylivet med tiltag, der kan fjernes eller modificeres, når det giver mening.

Det kan eksempelvis være at etablere en gågade i weekenden, fjerne parkering på solsiden i sommeren og tillade forretninger at etablere parkletter i en periode.

LÆS OGSÅ: Ny artikelserie sætter trafikken under lup: Mobili... hvad for noget?



Liv i Jægergårdsgade

Ifølge planen er Mejlgade, Graven i Latinerkvarteret og Jægergårdsgade oplagte kandidater til at blive flexgader.

Netop Jægergårdsgade er allerede godt i gang med at blive en flexgade, efter den var lukket i næsten et år på grund af kloakeringsarbejde.

Cykelparkering, siddeøer og træer flyttede ind, da entreprenørmaskinerne rykkede ud.

“Gaden har fået et stort løft efter kloakeringen. De små siddeøer skaber jo noget liv, og så har grønt skabt endnu mere grønt,” siger Per Lisberg, møbelpolstrer og formand for gadeforeningen, og peger mod butikker, der har sat planter og små træer ud til fortovet.

LÆS OGSÅ: Fra trafikkaos til samlingspunkt: Vesterbro Torv kan blive et rigtigt torv



Tommi’s Burger Joint og Mikkeller betaler kommunen leje for at have parkletten stående i Jægergårdsgade. Her kan kunder nyde en burger og en øl i det fri.

“Dæk banegraven over”

Han er meget positiv i forhold til flexgade-idéen.

“Det er spændende, at man vil prøve nye ting af, men det er vigtigt med dialog. Jeg tror ikke, nogen er interesseret i, at det bliver til en gågade. Trafikken giver også liv, men en gang imellem kunne det være spændende at lukke helt af. Vores årlig markedsdag er en kanon succes, og det kunne vi godt tænke os noget mere af,” siger han og påpeger samtidig et parkeringskisma.

“Det er fint at ofre et par p-pladser for ekstra byliv, men samtidig mangler alle p-pladser - både beboere og forretningsdrivende. Jeg synes, de skal få lavet noget parkering over banelegemet. Hullet er jo gravet, kan man sige, så for min skyld kan de dække det hele over og lave bypark og parkering,” siger Per Lisberg.



Parkletter skaber hygge

To såkaldte parkletter - et møbel, der kan placeres langs kantstenen i stedet for parkering - er også rykket ind i Jægergårdsgade.

Den ene har kommunen sat op til fri afbenyttelse, mens Tommi's Burger Joint og baren Mikkeller sammen har etableret en parklet beregnet til kunder på en lejet p-plads.

“Den er næsten lige kommet op og skal ned igen til oktober. Men vi er rigtig glade for den, for det er med til at skabe den fede og hyggelige stemning, der kendetegner den her gade,” siger Linda Brandstrup Knudsen, manager for Tommi's Burger Joint.

Hun vil endnu ikke betegne parkletten som en succes, da brugen har været begrænset på grund af dårligt vejr.

“Det har affødt et par kommentarer om, at det er frækt, at vi har taget en hel p-plads. Men vi ved jo, at kunderne opsøger steder med udeservering, når vejret er godt, og så er det her en fed løsning. Vi har cirka 80 centimeter at gøre med ud til fortovet, og folk skal også kunne komme forbi med kørestole og barnevogne,” forklarer Linda Brandstrup Knudsen.

